KGG spreek skok en afgryse uit ná Luthuli-huis-voorval‘n Skermskoot van die geweld buite Luthuli-huis Die Kommissie vir Geslagsgelykheid (KGG) het sy skok uitgespreek oor die “genadelose aanranding van ŉ hulpelose vroueprotesganger” by ŉ optog Maandag buite Luthuli-huis. Maroela Media het vroeër berig die ANC in Johannesburg het bevestig dat hy Maandagmiddag een van sy lede geskors het nadat ŉ video van hom die ronde gedoen het waarin hy ŉ vrou buite Luthuli-huis in die Johannesburgse middestad te midde van gewelddadige betogings geskop het. Javu Baloyi, KGG-woordvoerder, het gesê die kommissie is geskok dat niemand die vrou te hulp gesnel het terwyl sy aangerand was onderwyl sy op die grond gelê het nie. “Die KGG is net so bekommerd oor die feit dat die polisie nie ingetree het nie – om die aanval stop te sit óf die skuldige in hegtenis te neem. Dit wys duidelik dat die samelewing geweld teen die mees kwesbare groepe genormaliseer het, in dié geval ŉ hulpelose vrou. In 2016 is daar 182 933 gevalle van aanranding aangemeld.” Verskeie groepe betogers het Maandagoggend buite Luthuli-huis saamgedrom. Een groep was ANC-ondersteuners wat ANC-president Cyril Ramaphosa en “Zuma must fall” ondersteun, terwyl die ander ANC-ondersteuners was wat pres. Jacob Zuma ondersteun en aanvoer “Hands off Zuma”. Lede van die Black First Land First-beweging (BLF) het ook later by Luthuli-huis opgedaag nadat hulle eers op die Gandhi-plein bymekaargekom het. Op Twitter het gebruikers video’s gedeel van ŉ njala-pantservoertuig met ŉ sleepwa vol doringdraad wat by die toneel opgedaag het. Daar was ook ŉ onderonsie tussen ŉ BLF-ondersteuner wat by die toneel opgedaag het en toe swetsend deur ANC-lede weggejaag is. ŉ Vragmotor het later opgedaag waarna ŉ struweling tussen ANC-ondersteuners en die mense agter op die vragmotor uitgebreek het. Die vragmotor het glo BLF-lede vervoer. Foto’s en beeldmateriaal van die voorval wys onder meer hoe ŉ man, intussen geïdentifiseer as die ANC-taksekretaris Thabiso Setona, ŉ vrou skop terwyl sy op die grond lê. Jolidee Matongo, ŉ woordvoerder van die party, het Maandag aan Maroela Media bevestig dat Setona geskors is. Volgens hom het Setona homself ook reeds aan die polisieowerhede oorgegee.